Дело C‑551/10 P
Éditions Odile Jacob SAS
срещу
Европейска комисия
„Обжалване — Концентрации на предприятия на пазара на книгоиздаването — Регламент (ЕИО) № 4064/89 — Споразумение за косвено представителство — Несъстоятелни мотиви“
Резюме — Решение на Съда (голям състав) от 6 ноември 2012 г.
1.        Конкуренция — Концентрации — Разглеждане от Комисията — Операция, която е извършена, преди да бъде изпратено уведомление за нея — Последици — Възможност за Комисията да обяви концентрацията за съвместима с общия пазар
(член 7, параграф 5, и член 14, параграф 1, буква а) и параграф 2 от Регламент № 4064/89 на Съвета)
2.        Актове на институциите — Мотивиране — Задължение — Обхват — Решение за прилагане на правилата в областта на концентрациите между предприятия — Решение за разрешаване на концентрация
(член 8, параграф 2 от Регламент № 4064/89 на Съвета)
3.        Конкуренция — Концентрации — Разглеждане от Комисията — Ангажименти на съответните предприятия, които могат да доведат до съвместимост на операцията, за която е подадено уведомление, с общия пазар — Ангажимент за прехвърляне на активи — Критерии за подбор на приобретателя — Възможност за Комисията да избере приобретателя, който е в състояние да осигури в най-голяма степен пълна конкуренция на пазара — Отсъствие — Прехвърляне на активи на финансов приобретател — Допустимост — Условия
(член 2, параграф 1, буква а) и параграфи 2 и 3 от Регламент № 4064/89 на Съвета; точка 49 от Известие 2001/C 68/03 на Комисията)
4.        Жалба — Основания — Неправилна преценка на фактитe — Недопустимост — Контрол на Съда върху преценката на фактитe и доказателствата — Изключване, освен в случай на изопачаване на доказателствата
(член 256 ДФЕС; член 58 от Статута на Съда)
1.        В рамките на жалба срещу решение на Комисията, с което тя обявява една концентрация за съвместима с общия пазар, обстоятелството, че концентрацията е извършена, преди да бъде изпратено уведомление за нея до Комисията, не е релевантно за законосъобразността на посоченото решение. Но макар и такова обстоятелство да може да доведе до санкциите, предвидени в Регламент № 4064/89 относно контрола върху концентрациите между предприятия, в съответствие с член 14, параграф 1, буква а) или параграф 2, то не би могло да доведе до отмяна на решението на Комисията, щом като няма никакво отражение върху съвместимостта на концентрацията с общия пазар. В действителност съгласно член 7, параграф 5 от Регламент № 4064/89 валидността на всяка сделка, която би била извършена, преди да бъде направена нотификация за нея и преди тя да бъде обявена за съвместима с общия пазар, зависи от решението, което взема Комисията след разглеждане на нотификацията или след процедура на задълбочено разглеждане.
(вж. точки 33, 36, 38 и 39)
2.        Вж. текста на определението.
(вж. точки 48 и 49)
3.        Член 2, параграфи 2 и 3 от Регламент № 4064/89 възлага на Комисията задачата да гарантира, че подлежащите на нейния контрол сделки не установяват или не укрепват господстващо положение, в резултат от което ефективната конкуренция в общия пазар или в значителна част от него би била съществено възпрепятствана. Затова не е от компетентност на Комисията създаването на съвършена система на конкуренция и вземането на решения вместо икономическите субекти за това кой би следвало да оперира на пазара.
Следователно при преценката на съвместимостта с общия пазар на коригиращи мерки под формата на ангажименти за освобождаване от активите на купено предприятие, не е от компетентност на Комисията самата тя да прави избор на купувач, който теоретично би могъл да отговори на оптималните условия за една съвършена конкуренция на определен пазар. В това отношение Комисията разполага само с възможността да одобри или не представения ѝ купувач и да провери дали той е реален или потенциален жизнеспособен конкурент, независим от страните и без никаква връзка с тях, разполагащ с финансови средства, доказан професионалист и притежаващ необходимата мотивация за поддържане и развитие на способността на предприятието да бъде активен конкурент на страните.
(вж. точки 66, 67, 74 и 76)
4.        Вж. текста на определението.
(вж. точка 85)